Piotr Jevgenevič Jan

**Piotr Jevgenevič Jan** (; * 11. február 1993, Dudinka) je ruský bojovník zmiešaných bojových umení. Zápasí v kategórii bantamovej váhy organizácie Ultimate Fighting Championship (UFC), kde je bývalým UFC šampiónom bantamovej váhy. Pred svojim pôsobením v UFC zápasil v organizácii Absolute Championship Berkut (ACB), kde bol ACB šampiónom bantamovej váhy. Momentálne figuruje na piatom mieste UFC rebríčka najlepších bojovníkov bantamovej váhy.

## Detstvo a začiatky
Narodil sa 11. februára 1993 v dedine v Nazarovskom okrese Krasnojarského kraja v Rusku, otcovi čínsko-gruzínskeho pôvodu a ruskej matke. Jeho priezvisko je ruskou verziou čínskeho priezviska Jang. Má troch bratov a štyri sestry. Keď bol dieťa, jeho rodina sa presťahovala do severosibírskeho mesta Dudinka.

Jan sa už detstva venoval športu, začínajúc s futbalom a vzpieraním. V šiestej triede začal trénovať ITF Taekwondo a často sa dostával do bitiek v škole a na ulici. O box sa prvýkrát začal zaujímať vďaka svojmu staršiemu bratovi Alexejovi, ktorý tento šport trénoval. Alexej ho však odmietol zobrať so sebou na tréningy, preto Jan začal boxovať tajne.

Ako štrnásťročný si začal zarábať peniaze vykladaním nákladných člnov na rieke Jenisej. Jedného z mužov s ktorými pracoval zaujala Janova fyzická sila ktorú mal vo jeho mladom veku, a predstavil ho boxerskému trenérovi Jurijovi Demčenkovi.

V pätnástich rokoch, po skončení deviatej triedy, sa Jan presťahoval z Dudinky do mesta Omsk, kde začal trénovať pod Demčenkovým vedením. Ako boxer bol úspešný a získal titul Majstra športu Ruska v boxe v 64 kilogramovej kategórii. Dostal sa taktiež do finále ruských majstrovstiev v boxe, avšak bol diskvalifikovaný po tom čo na hlavného rozhodcu hodil svoje boxerské rukavice. O MMA sa prvýkrát dozvedel vďaka bojovníkom z MMA klubu Alexandra Nevského ktorí chodili trénovať box s Demčenkom, a po niekoľkých sparringoch s nimi sa rozhodol začať venovať tomuto športu.

Po tom čo vyštudoval strednú školu s polytechnickým zameraním Jan získal bakalársky titul v obore Telesná výchova a šport na Sibírskej federálnej univerzite v Omsku. Pred svojou kariérou v MMA pracoval ako vyhadzovač v nočnom klube na predmestí Omsku.

## Kariéra v zmiešaných bojových umeniach
### Začiatky
Jan profesionálne debutoval v MMA na podujatí Eurasian Fighting Championship - Baikal Fight v decembri 2014. Zápas vyhral v treťom kole knokautom oponenta Murada Bakieva, pre ktorého išlo taktiež o debutový zápas. Následne v roku 2015 podpísal kontrakt s ruskou organizáciou Absolute Championship Berkut (dnes známa ako Absolute Championship Akhmat). Jan údajne získal množstvo fanúšikov po tom čo vo svojom debutovom zápase v organizácii jednohlasne na body porazil Brazílčana Renata Velameho, ktorý mal v tom čase za sebou už 26 profesionálnych zápasov. V treťom zápase svojej kariéry Jan porazil Kharona Orzumieva na submisiu v čase 47 sekúnd prvého kola. Vo svojom nasledujúcom zápase knokautoval Artura Mirzakhanyana v prvom kole na podujatí Professional Fight Night 10: Russia Cup.

### Absolute Championship Berkut
24. októbra 2015 Jan čelil Muradovi Kalamovi, ktorého porazil jednohlasným rozhodnutím poroty. Týmto víťazstvom získal možnosť zápasiť s Magomedom Magomedovom o titul ACB šampióna bantamovej váhy.

Jan čelil Magomedovi Magomedovovi 26. marca 2016 na ACB 32: The Battle of Lions v Moskve. Tento zápas, ktorý trval celých päť kôl, bol porotcami bodovaný ako väčšinová remíza; avšak Janovi bol rozhodcom strhnutý bod za opakované nelegálne hlavičky, čo zmenilo skóre na nejednohlasné rozhodnutie v prospech Magomedova, ktorý tým vyhral titul šampióna. Množstvo fanúšikov bolo toho názoru že zápas mal vyhrať Jan, vrátane ACB prezidenta Mairbeka Khasieva, ktorý sľúbil že uskutoční odvetu. Aj napriek tomu že Jan prehral, jeho zápas s Magomedovom bol zvolený za najlepší ACB zápas roku 2016.

Po svojej prvej profesionálnej prehre sa Jan vrátil proti Angličanovi Edovi Arthurovi na ACB 41: Path to Triumph v Soči. Zápas vyhral jednohlasným rozhodnutím.

Na jar 2017 sa uskutočnila odveta s Magomedovom na podujatí ACB 57: Payback, ktoré sa konalo 15. apríla v Moskve. Tentoraz Jan úspešne pomstil svoju predchádzajúcu prehru a zvíťazil jednohlasným rozhodnutím. Zároveň sa stal novým ACB šampiónom bantamovej váhy.

Po svojej prvej titulovej výhre sa Jan vrátil v septembri 2017 proti Brazílčanovi Mattheusovi Mattosovi na ACB:71 v Moskve. Po tom čo vyhral prvé dve kolá, Jan knokautoval Mattosa zdvihákom v treťom kole a úspešne tak obhájil svoj šampiónsky titul.

### Ultimate Fighting Championship
V januári 2018 Jan podpísal kontrakt s organizáciou Ultimate Fighting Championship.

Svoj UFC debut uskutočnil 23. júna 2018 proti Terutovi Ishiharovi na podujatí *UFC Fight Night 132 - Edwards vs. Cowboy*. Zápas vyhral prostredníctvom technického knokautu v prvom kole.

Následne mal čeliť vtedajšej štrnástke UFC rebríčka bantamovej váhy, Douglasovi Silva de Andrademu, 15. septembra 2018 na *UFC Fight Night 136 - Hunt vs. Oleinik*. Andrade však zo zápasu 9. augusta odstúpil kvôli zraneniu nohy, a nahradil ho Jin Joo Son. Na predzápasovom vážení Son navážil 0.5 kilogramu nad váhovým limitom pre netitulové zápasy v bantamovej váhe, a bol penalizovaný 20 percent z honoráru za zápas v prospech Jana. Jan zápas vyhral jednohlasným rozhodnutím. Zároveň mu toto víťazstvo získalo jeho prvé ocenenie za *Zápas večera*.

Zápas medzi Janom a Douglasom Silva de Andrade bol opäť dohodnutý na podujatie *UFC 232 - Jones vs. Gustafsson 2*, ktoré sa konalo 29. decembra 2018. Jan vyhral prostredníctvom technického knokautu v druhom kole po tom čo Andradeho roh hodil uterák.

10. januára 2019 Jan na sociálnych sieťach odhalil že s UFC podpísal nový štvorzápasový kontrakt. 23. februára 2019 čelil Johnovi Dodsonovi na *UFC Fight Night 145 - Błachowicz vs. Santos*. Jan vyhral jednohlasným rozhodnutím.

Napriek jeho predchádzajúcemu, len niekoľko mesiacov starému kontraktu, Jan podpísal nový šesťzápasový kontrakt ktorý mu bol ponúknutý okamžite po jeho výhre nad Dodsonom.

Janov ďalší súper bol Jimmie Rivera 8. júna 2019 na *UFC 238 - Cejudo vs. Moraes*. Zápas vyhral jednohlasným rozhodnutím. Neskôr Jan odhalil že týždeň pre zápasom s Riverom bol popŕhlený jedovatou medúzou v Thajsku a do boja nastupoval so 40 stupňovou horúčkou.

26. júna bolo oznámené, že Jan musel podstúpiť operáciu kvôli synovitíde ľavého lakťa.

Jan čelil Urijahovi Faberovi 14. decembra 2019 na *UFC 245 - Usman vs. Covington*. Po tom čo dominoval boj v postoji a úderom zrazil Fabera na zem v druhom kole, zápas vyhral v treťom kole prostredníctvom knokautu kopom do hlavy.  Toto víťazstvo mu získalo ocenenie za *Výkon večera*.

Po zápase s Faberom Jan skritizoval vtedajšieho šampióna bantamovej váhy, Henryho Cejuda, a vyhlásil že sa mu Cejudo snaží vyhnúť. „Myslím že je dosť očividné že sa mi vyhýba a robí všetko čo môže aby nemusel so mnou zápasiť. Všetky tie reči že chce väčšie meno sú blbosť, chce pre seba len ľahší zápas“.

#### UFC šampión bantamovej váhy
Po Cejudovej úspešnej obhajobe titulu proti Dominickovi Cruzovi na UFC 249, Cejudo oznámil že ukončuje svoju športovú kariéru a uvoľnil titul šampióna bantamovej váhy. Jan následne čelil bývalému WEC a UFC šampiónovi perovej váhy Josému Aldovi v zápase o uvoľnený titul 12. júla 2020 na *UFC 251 - Usman vs. Masvidal*. Zápas vyhral technickým knokautom v piatom kole.

Jan mal uskutočniť svoju prvú obhajobu titulu proti Aljamanovi Sterlingovi 12. decembra 2020 na UFC 256. 22. novembra však bolo oznámené že zápas bol presunutý na kartu *UFC 259 - Błachowicz vs. Adesanya*, ktorá sa konala 6. marca 2021. Jan zápas prehral kvôli diskvalifikácii v štvrtom kole za nelegálny úder kolenom. Podľa dvoch porotcov Jan pred štvrtým kolom zápas vyhrával 29-28, a podľa jedného vyhrával Sterling 29-28. Sterling sa stal prvým šampiónom v UFC histórii ktorý vyhral titul cez diskvalifikáciu súpera.

Odveta so Sterlingom sa mala uskutočniť 30. októbra 2021 na *UFC 267 - Błachowicz vs. Teixeira*. 25. septembra však Sterling odstúpil kvôli zraneniu krku. Nahradil ho Cory Sandhagen v zápase ktorý bol teraz o titul dočasného šampióna bantamovej váhy. Jan zápas vyhral jednohlasným rozhodnutím. Zároveň získal ocenenie za *Zápas večera*.

Titulová unifikačná odveta s Aljamainom Sterlingom sa mala uskutočniť 5. marca 2022 na UFC 272. 11. januára 2022 však bolo oznámené že zápas bol preložený na podujatie *UFC 273 - Volkanovski vs. The Korean Zombie*, ktoré sa konalo 9. apríla. Jan tesný zápas prehral nejednohlasným rozhodnutím. Stal sa taktiež jedným z bojovníkov ktorí získali finančný bonus na základe fanúšikovského hlasovania o najobľúbenejšieho bojovníka karty, v ktorom sa umiestnil tretí za Chamzatom Čimajevom a Alexandrom Volkanovskim.

#### Kariéra po šampionáte
Jeho ďalším súperom bol Sean O'Malley 22. októbra 2022 na *UFC 280 - Oliveira vs. Makhachev*. Zápas prehral na body vysoko kontroverzným nejednohlasným rozhodnutím. 26 z 26 mediálnych outletov bodovalo zápas v prospech Jana. Za svoj výkon získal ocenenie *Zápas večera*.

Jan čelil Merabovi Dvališvilimu 11. marca 2023 na podujatí *UFC Fight Night 221 - Yan vs. Dvalishvili*. Zápas prehral jednohlasne na body.

## Tréning
Jan trénuje v RCC Academy v Jekaterinburgu, ktorá je sídlom MMA klubu Archanjela Michaela. Medzi jeho hlavných tréningových partnerov patria MMA bojovník Denis Lavrentjev, bývalý Muay Thai šampión Vasiľ Semenov, olympijský wrestler Šarap Gitinov či neporazený boxer Magomed Kurbanov. Pred tým ako sa v roku 2018 presťahoval do Jekaterinburgu, Jan trénoval v klube Alexandra Nevského v Omsku. Na zápasy sa pravidelne pripravuje v Tiger Muay Thai v thajskom Phukete, kde trénuje s bojovníkmi ako Rafael Fiziev a Magomed Bibulatov.

V roku 2016 trénoval niekoľko týždňov v známom gyme Nova União v Brazílii so svojim budúcim protivníkom José Aldom. V roku 2017, v rámci prípravy na odvetu s Magomedom Magomedovom, Jan absolvoval wrestlingový kemp v dagestanskom Chasaviurte pod vedením Zelimchana Chusajnova, olympijského wrestlera a trenéra národného tímu Azerbajdžanu. Do Dagestanu sa opäť vrátil v roku 2020. Na prvý zápas s Aljamainom Sterlingom sa pripravoval v American Top Team na Floride.

## Osobný život
Jan a jeho manželka Julia majú spolu dvoch synov, Daniila (narodeného v roku 2016) a Konstantina (narodeného v roku 2020). V septembri 2018 sa Jan aj s rodinou presťahoval z Omsku do Jekaterinburgu, kde začal trénovať pre klub Archanjela Michaela.

## Šampionáty a úspechy
### Hodnosti
* Majster športu v boxe
* Majster športu v zmiešaných bojových umeniach
* Modrý pás v brazílskom džiu-džicu

### Zmiešané bojové umenia
* **Ultimate Fighting Championship** 
**  UFC šampión bantamovej váhy (raz)
** Dočasný UFC šampión bantamovej váhy (raz)
** Zápas večera (trikrát) vs. Jin Soo Son, Cory Sandhagen a Sean O'Malley
** Výkon večera (raz) vs. Urijah Faber

* **Absolute Championship Berkut**
** ACB šampión bantamovej váhy (raz)
*** Jedna úspešná obhajoba
** Víťaz ACB Grand Prixu bantamovej váhy 2015

* **MMADNA.nl**
** 2018 Európsky nováčik roka

## Bilancia v zmiešaných bojových umeniach

## Referencie

## Externé odkazy
* Piotr Jevgenevič Jan na portáli Sherdog
* Piotr Jevgenevič Jan na oficiálnej webstránke UFC

## Zdroj

Kategória:Ruskí športovci
Kategória:Boxeri
Kategória:Súťažiaci v MMA